Laqgħa tal-Kunsill Affarijiet Barranin Brussell, 19 ta' Jannar 2015 Il-Kunsill adotta l-konklużjonijiet li ġejjin: "1. L-Unjoni Ewropea tifraħ lit-Tuneżija wara l-elezzjonijiet leġislattivi u presidenzjali, li ħallew impatt storiku fit-transizzjoni demokratika tal-pajjiż. Hija tilqa' l-impenn demokratiku u s-sens ta' responsabbiltà tal-poplu Tuneżin, tal-mexxejja politiċi kollha u tas-soċjetà ċivili, li żammew spirtu ta' djalogu adatt biex jiġi żgurat is-suċċess ta' dan il-proċess. L-UE tfaħħar lill-Awtorità Superjuri Indipendenti għall-Elezzjonijiet (ISIE) li, b'mod eċċellenti, organizzat diversi elezzjonijiet ħielsa, trasparenti u demokratiċi fi żmien qasir. It-tranżizzjoni demokratika Tuneżina hija sors ta' tama u ta' ispirazzjoni għall-popli l-oħra fir-reġjun. L-UE tifraħ lis-Sur Béji Caïd Essebsi li ġie elett President tat-Tuneżija, kif ukoll lir-rappreżentanti eletti ġodda tal-poplu Tuneżin. Hija tixtieq lill-awtoritajiet il-ġodda kull suċċess fit-tħejjija inklużiva u l-implimentazzjoni tar-riformi li huma essenzjali għall-konsolidazzjoni tal-istat tad-dritt u l-kisbiet demokratiċi tal-Kostituzzjoni l-ġdida, li jiggarantixxu s-sigurtà tat-Tuneżini kollha u jilħqu l-aspirazzjonijiet ekonomiċi u soċjali li kienu wara r-rivoluzzjoni tal-2011. L-UE tibqa' impenjata b'mod determinat li tikkoopera mal-President il-ġdid tat-Tuneżija, il-gvern li jmiss, u s-soċjetà Tuneżina kollha, sabiex tiġi approfondita s-Sħubija Privileġġata bejn l-UE u t-Tuneżija. B'kont meħud ta' dan, l-UE ser tkompli tappoġġa l-isforzi tal-awtoritajiet il-ġodda b'sostenn politiku u finanzjarju adegwat li jikkorrispondi kemm mal-progress diġà miksub kif ukoll mal-isfidi li qed jiġu ffaċċjati." Ara l-paġna tal-laqgħa